bluuebunny/crossref_metadata_2025 huggingface dataset:
Προοπτική συγκριτική μελέτη της φθοράς της αρθρούμενης - κινούμενης επιφάνειας από οξειδωμένο ζιρκόνιο (Oxinium) με διασταυρούμενο πολυαιθυλένιο στις ολικές αρθροπλαστικές ισχίου
Authors: Καρυδάκης Γεώργιος
Published: September 2021

Ο σημαντικότερος περιοριστικός παράγοντας της μακροχρόνιας επιβίωσης των εμφυτευμάτων στις επεμβάσεις αντικατάστασης του ισχίου είναι η οστεόλυση, που προκαλείται από την παραγωγή προϊόντων φθοράς των αρθρούμενων επιφανειών. Ένα σύγχρονο ζεύγος αρθρούμενων επιφανειών, που έχει βρεθεί ότι παρουσιάζει στο εργαστήριο μειωμένη παραγωγή προϊόντων φθοράς, είναι η κεφαλή από οξειδωμένο ζιρκόνιο (OxiniumTM) σε συνδυασμό με πολυδιασταυρούμενο πολυαιθυλένιο (XLPE). Εντούτοις υπάρχουν ζητήματα που χρήζουν περαιτέρω διερεύνησης: Παράγει ο συνδυασμός αυτός λιγότερα προϊόντα φθοράς από τον συνδυασμό κεραμικής κεφαλής με XLPE ή κεραμικής κεφαλής με συμβατικό πολυαιθυλένιο(CPE); Ποιος από τους συνδυασμούς αυτούς αρθρούμενων επιφανειών έχει τα καλύτερα κλινικά αποτελέσματα; Επιχειρήθηκε η διπλή προσέγγιση 199 ασθενών με παρακολούθηση 12-16 έτη μετά από αρθροπλαστική ισχίου, αφενός μέσω της κλινικής αξιολόγησης και αφετέρου μέσω μέτρησης της γραμμικής, ογκομετρικής και ρυθμού ογκομετρικής φθοράς, με το λογισμικό Polyware® και τη βοήθεια Η/Υ. Όλοι οι συνδυασμοί αρθρούμενων επιφανειών παρουσίασαν αρχικά και μέχρι τα 2 έτη μεγάλο ρυθμό φθοράς, λόγω της παρουσίας του φαινομένου εισχώρησης (bedding-in). Φαίνεται ότι ο συνδυασμός κεφαλής OxiniumTM με XLPE παρουσιάζει, τόσο στα 5 όσο και στα 10 έτη παρακολούθησης, τη μικρότερη φθορά σε σχέση με τους άλλους δύο συνδυασμούς αρθρούμενων επιφανειών, ενώ τη μεγαλύτερη παραγωγή προϊόντων φθοράς παρουσιάζει, παραδόξως, ο συνδυασμός κεραμικής κεφαλής με XLPE, κάτι που φαίνεται να σχετίζεται με τα υλικά του συγκεκριμένου κατασκευαστή. Επίσης η μελέτη μας έδειξε ότι και τα δύο μεγέθη κεφαλής OxiniumTM (28 και 32 mm) παρουσίασαν εξίσου χαμηλή παραγωγή προϊόντων φθοράς, χωρίς στατιστικά σημαντική διαφορά μεταξύ τους. Ως προς τα κλινικά αποτελέσματα, δεν διαπιστώθηκε διαφορά στα μητρώα καταγραφής των τεσσάρων ομάδων ασθενών στο διάστημα παρακολούθησης, ενώ δύο ασθενείς (από τις ομάδες με την κεραμική κεφαλή) πρόκειται να υποβληθούν σε επέμβαση αναθεώρησης ως αποτέλεσμα της οστεόλυσης. Πιο μεγάλης κλίμακας κλινικές μελέτες πιθανόν να επιβεβαιώσουν τα ευ-ρήματα αυτά και να εκτιμήσουν την οστεόλυση και τη συχνότητα επεμβάσεων αναθεώρησης με τη χρήση αυτού του συνδυασμού αρθρούμενων επιφανειών.
Mining text streams
Authors: Μελαδιανός Πολύκαρπος
Published: September 2021

Η Επεξεργασία Φυσικής Γλώσσας (NLP) και η Εξόρυξη Κειμένου (TM) είναι ερευνητικά πεδία που αποσκοπούν στην εξόρυξη πληροφορίας από κείμενο και στη μετατροπή της γλώσσα που χρησιμοποιούν οι άνθρωποι σε μια μορφή που ο υπολογιστής είναι σε θέση να κατανοήσει. Η ημι-δομημένη φύση του κειμένου καθιστά το έργο εξόρυξης πληροφοριών από πηγές κειμένου πολύ δύσκολο, το οποίο μετά από αρκετές δεκαετίες εξακολουθεί να είναι ένα ανοιχτό ερευνητικό πρόβλημα. Ορισμένες από τις πιο αξιοσημείωτες εφαρμογές εξόρυξης γνώσης είναι η ανάκτηση ad hoc πληροφοριών, η κατηγοριοποίηση κειμένου, η εξαγωγή λέξεων-κλειδιών και η περίληψη εγγράφων. Κατά την τελευταία δεκαετία η άνοδος των μέσων κοινωνικής δικτύωσης, των ιστότοπων καθώς και ποικίλων διαφορετικών εφαρμογών οδήγησε σε μαζικές ροές δεδομένων σε μορφή κειμένου που παράγονται συνεχώς με την πάροδο του χρόνου. Πολλές από τις παραδοσιακές τεχνικές εξόρυξης γνώσης δεν μπορούν να χειριστούν αποτελεσματικά αυτά τα ρεύματα σε πραγματικό χρόνο. Η έρευνά αυτή επικεντρώνεται στην εξόρυξη γνώσης από ροές κειμένου σε πραγματικό χρόνο.
Οι αρετές του οπλίτη και η ηθική του πολέμου (7ος-4ος αι. π.Χ.)
Authors: Πολύχρονος Αναστάσιος
Published: September 2021

Η παρουσία της φάλαγγας συμπίπτει με την άνοδο της μεσαίας τάξης των αγροτών και την κατάργηση του πολεμικού μονοπωλίου από την αριστοκρατική ελίτ στις αρχές του 7ου αι.. Ο εξοπλισμός του οπλίτη, όχι συνώνυμος με τη φάλαγγα, εξυπηρετεί το συγκεκριμένο τύπο μάχης που κλήθηκε να διεξάγει ο σχηματισμός της φάλαγγας και δεν επέφερε ξαφνικά μια επανάσταση σε τακτικό επίπεδο. Αρχικά ο τρόπος πολέμου των Ελλήνων ήταν καθαρά εδαφικός. Οι αντίπαλες δυνάμεις συναντιούνταν σε επίπεδο έδαφος και δεν υπήρχε δυνατότητα για επιτυχημένους ελιγμούς καθώς η φάλαγγα ήταν δυσκίνητη. Την ουσιαστική αλλαγή στην τακτική κατά την οπλιτική μάχη έφερε η επινόηση της λοξής φάλαγγας. με την οποία έχουμε τη γέννηση της τακτικής. Η πιο σημαντική υποχρέωση του οπλίτη ήταν να παραμείνει στη θέση του. Η πειθαρχημένη αλληλεγγύη της κοινότητας εκφραζόταν μέσα από τους στρατιωτικούς νόμους. Παρόλους τους ηθικούς όσο και τους πρακτικούς περιορισμούς που οδηγούσαν τους οπλίτες σε μια συγκεκριμένη συμπεριφορά στο πεδίο της μάχης δεν μπορεί κανείς να τους στερήσει τις αρετές που αυτοί επεδείκνυαν κάθε φορά που έρχονταν αντιμέτωποι με τον αντίπαλο. Η πειθαρχία, η ανδρεία, η φιλοπατρία, το θάρρος αποτέλεσαν και συνεχίζουν να αποτελούν διαχρονικές αξίες που χωρίς αυτές δε νοείται αξιόμαχο στρατιωτικό τμήμα. Οι αρετές των οπλιτών αναδείχθηκαν και αναλύθηκαν σε θεωρητική βάση από τους φιλοσόφους, τονίστηκαν και καταγράφηκαν με βάση τα ιστορικά στοιχεία από τους ιστορικούς και επαινέθηκαν από τους τραγωδούς και τους ρήτορες. Η ελληνική παράδοση για περιορισμένους χερσαίους πολέμους συνεχίστηκε μέχρι τις αρχές του 5ου αι. Όμως, η εισβολή των Περσών εισήγαγε τους Έλληνες σε ένα κόσμο με τελείως διαφορετικές πρακτικές πολέμου και με πολύ μεγαλύτερα στρατηγικά ενδιαφέροντα. Οι Έλληνες αφυπνίστηκαν εμπρός στις δυνατότητες της στρατηγικής και ιδιαιτέρως από τη ναυτική της εκδοχή. Η στρατηγική της Αθήνας ήταν από την εποχή του τέλους των Περσικών πολέμων στο σύνολό της ιμπεριαλιστική. Η ήττα της στον Πελοποννησιακό Πόλεμο την έφερε σε πολύ δυσχερή θέση, αλλά όχι ολοκληρωτικά καταστροφική. Η καταστροφή των Αθηναίων μετέβαλε την ισορροπία ισχύος υπέρ της Σπάρτης και το τέλος του πολέμου τη βρήκε παντοδύναμη. Δεν ελήφθησαν υπόψη οι περιορισμένες της δυνατότητες και υπήρξε προσπάθεια να πετύχει υπερβολικά φιλόδοξους στόχους. Έτσι δεν αποτέλεσε έκπληξη το τελικό κτύπημα που κατάφερε η Θήβα.Πώς όμως μέσα στο «διεθνές» περιβάλλον οι πόλεις αντιλαμβάνονταν την έννοια του πολέμου ; Η ηθική του πολέμου, με την έννοια του εάν ο πόλεμος θα γινόταν για δίκαιη ή μη αιτία απασχολούσε τις πόλεις και τους πολιτικούς ηγέτες, προκειμένου να δικαιολογήσουν τις πράξεις τους στο φίλιο ακροατήριο και να επηρεάσουν θετικά υπέρ της πόλης τους και κάποιες άλλες πόλεις, προκειμένου να επιτύχουν το στόχο τους. Όμως η διεθνής σκακιέρα αποδεικνυόταν και στην εποχή εκείνη το ίδιο σκληρή και απρόσωπη όπως και στις μετέπειτα εποχές. Το συμφέρον έπαιζε και τότε τον πρώτο ρόλο.
Ποσοτικός και ποιοτικός προσδιορισμός των ανοσορρυθμιστικών Τ λεμφοκυττάρων (Tregs) στο περιφερικό αίμα ασθενών με Β χρόνια λεμφική λευχαιμία
Authors: Ιωαννίδου Δικαία-Ελένη
Published: September 2021

Σύμφωνα με την υπάρχουσα γνώση η δυσλειτουργία των Τ λεμφοκυττάρων παίζει σημαντικό ρόλο στην παθογένεση της χρόνιας λεμφικής λευχαιμίας (ΧΛΛ). Στην ΧΛΛ τα Τ ρυθμιστικά λεμφοκύτταρα (Tregs) προσδιορισμένα είτε ως CD4+CD25hiCD127- είτε ως CD4+CD25hiCD127-FoxP3+ είναι αυξημένα και παρουσιάζουν μειωμένη απόπτωση συγκριτικά με υγιείς μάρτυρες. Στην παρούσα μελέτη δείχνουμε ότι οι υποπληθυσμοί CD4+CD25-CD127- και CD4+CD25lowCD127- παρουσιάζουν ένα κοινό ανοσoφαινοτυπικό προφίλ με τα τυπικά Tregs και σχετίζονται με προχωρημένο στάδιο νόσου. Επιπλέον, δείχνουμε ότι ο αυξημένος αριθμός Tregs έμμεσα προκαλεί τον πολλαπλασιασμό του ΧΛΛ κλώνου μέσω της καταστολής του πολλαπλασιασμού των Τ δραστικών λεμφοκυττάρων (Τ effector) τα οποία με την σειρά τους καταστέλλουν τα ΧΛΛ κύτταρα. Τα παραπάνω ευρήματα ενισχύονται από την παρατήρησή μας ότι τα Tregs ασθενών με ΧΛΛ παρουσιάζονται μάλλον ανίκανα να προκαλέσουν απόπτωση των φυσιολογικών Β κυττάρων και των κλωνικών Β κυττάρων σε αντίθεση με τα Tregs υγιών γεγονός που συνηγορεί με μία ανοσοτροποποιητική δράση των ΧΛΛ κυττάρων στα Tregs η οποία επηρεάζει αρνητικά την κατασταλτική τους δράση και οδηγεί στην ανικανότητα αυτών να καταστείλουν τον παθολογικό κλώνο.
Δράσεις ομάδων και συνομολογικές συνθήκες πεπερασμένου χαρακτήρα
Authors: Μπαλλάς Δημήτριος
Published: September 2021

Δείχνουμε ότι η εμφυτευτική διάσταση κάθε προβολικού προτύπου ενός αριθμήσιμου δακτυλίου είναι μικρότερη ή ίση με την εμφυτευτική διάσταση του δακτυλίου ως προτύπου. Επίσης, εξετάζουμε συνθήκες για τις οποίες η επίπεδη διάσταση κάθε εμφυτευτικού προτύπου είναι μικρότερη ή ίση με την επίπεδη διάσταση ενός εμφυτευτικού cogenerator. Προς αυτή την κατεύθυνση μελετούμε τη σχέση αυτών των συνθηκών πεπερασμένου χαρακτήρα ενός δακτυλίου και ορισμένες ιδιότητες των (strict) Mittag-Leffler προτύπων. Επίσης, εξετάζουμε τη σχέση μεταξύ της εμφυτευτικής διάστασης ενός ομαδοδακτυλίου ως προτύπου και τη γενικευμένη (συν)ομολογική διάσταση του Ikenaga.
Παράγοντες στρες, ακαδημαϊκής επαγγελματικής εξουθένωσης (burnout) σε φοιτητές και στρατηγικές διαχείρισης
Authors: Βάκρου Αντιγόνη
Published: September 2021

Ο πληθυσμός των φοιτητών έχει αναδειχθεί από πολλούς ερευνητές ως ομάδα «υψηλού κινδύνου» για την εκδήλωση συμπτωμάτων στρες και εξουθένωσης κατά την διάρκεια των σπουδών τους. Σκοπός της παρούσας έρευνας ήταν να διερευνήσει πιθανούς παράγοντες που προκαλούν στρες στους Έλληνες φοιτητές κατά τη διάρκεια των σπουδών τους, να εξετάσει τις στρατηγικές διαχείρισης που χρησιμοποιούν προκειμένου να ανταπεξέλθουν στις στρεσογόνες καταστάσεις που βιώνουν και να καταγράψει τα επίπεδα ακαδημαϊκής εξουθένωσης. Επίσης, στόχος της έρευνας ήταν να καταγράψει πιθανή επίδραση δημογραφικών χαρακτηριστικών, όπως φύλο, σχολή φοίτησης, έτος σπουδών στην ακαδημαϊκή επίδοση και στα επίπεδα στρες και εξουθένωσης των φοιτητών. 2.008 φοιτητές διαφορετικών Σχολών και Ελληνικών Πανεπιστημίων συμμετείχαν στην έρευνα. Ως εργαλείο συλλογής δεδομένων χρησιμοποιήθηκαν: το Ερωτηματολόγιο Στρες για Φοιτητές (Students Stress Survey questionnaire), το Ερωτηματολόγιο Επαγγελματικής Εξουθένωσης για Φοιτητές (Maslach Burnout Inventory Student Survey), το Ερωτηματολόγιο Διαχείρισης Στρες για Φοιτητές (Student Coping Instrument), καθώς και ερωτηματολόγιο δημογραφικών στοιχείων.40 πιθανοί Διαπροσωπικοί, Ενδοατομικοί, Ακαδημαϊκοί & Περιβαλλοντικοί Παράγοντες Στρες μελετήθηκαν. Οι πιο συχνά αναφερόμενοι παράγοντες στρες ήταν: «αυξημένος φόρτος μελέτης – εργασιών», «ανάληψη καινούργιων ευθυνών – υποχρεώσεων», «μικρότεροι βαθμοί από τους αναμενόμενους», «αναζήτηση για μεταπτυχιακές σπουδές / αναζήτηση εργασίας, «οικονομικές δυσκολίες». Στατιστικά σημαντική διαφορά υπήρχε μεταξύ ανδρών και γυναικών με τις γυναίκες να εμφανίζουν υψηλότερα επίπεδα στρες. Τα αποτελέσματα της έρευνας έδειξαν ότι οι τελειόφοιτοι φοιτητές βιώνουν υψηλότερα επίπεδα στρες σε σχέση με τους πρωτοετείς φοιτητές. Καταγράφηκαν επίσης στατιστικά σημαντικές διαφορές μεταξύ φοιτητών διαφορετικών Σχολών, με τους φοιτητές Θετικών Επιστημών να βιώνουν υψηλότερα επίπεδα στρες και εξουθένωσης, σε αντίθεση με τους φοιτητές Ανθρωπιστικών, Κοινωνικών και Νομικών Επιστημών που φαίνεται να διαχειρίζονται καλύτερα τις στρεσογόνες καταστάσεις που βιώνουν κατά τη διάρκεια των σπουδών τους. Η ακαδημαϊκή επίδοση των φοιτητών φαίνεται να σχετίζεται με το στρες και συγκεκριμένα οι φοιτητές με χαμηλότερη ακαδημαϊκή επίδοση φαίνεται να βιώνουν περισσότερο στρες συγκριτικά με φοιτητές που έχουν υψηλότερες ακαδημαϊκές επιδόσεις.Τα ευρήματα της έρευνας τονίζουν την ανάγκη για περαιτέρω διερεύνηση φαινομένων ακαδημαϊκού στρες και εξουθένωσης σε φοιτητές. Σημαντικές πληροφορίες που πιθανώς θα προκύψουν από τα αποτελέσματα τέτοιων ερευνών θα μπορούσαν να χρησιμοποιηθούν από τις διοικήσεις των Πανεπιστημίων καθώς και το διδακτικό προσωπικό, προκειμένου να εφαρμοστούν προγράμματα συμβουλευτικής φοιτητών με σκοπό την αποτελεσματική αντιμετώπιση φαινομένων στρες και εξουθένωσης σε φοιτητές Ελληνικών Πανεπιστημίων.
Performance characterization of the NSW Micromegas detector, services design and development of the slow control adapter for the ATLAS upgrade
Authors: Κουλούρης Αιμιλιανός
Published: September 2021

Το πείραμα ATLAS είναι ένα από τα μεγαλύτερα πειράματα στον επιταχυντή LHC στο CERN. Είναι ένα πείραμα με γενικό σκοπό την ανίχνευση σωματιδίων που παράγονται από συγκρούσεις πρωτονίων στο κέντρο του. Η παρούσα διατριβή έγινε στα πλαίσια της αναβάθμισης του ανιχνευτή ATLAS και συγκεκριμένα του φασματομέτρου μιονίων, μέσω της αντικατάστασης του Small Wheel με το New Small Wheel, της οποίας σκοπός είναι να μπορεί το πείραμα να ανταπεξέλθει στις νέες απαιτήσεις που θα επέλθουν με την επανέναρξη της λειτουργίας του LHC. Στα κεφάλαια που ακολουθούν θα δοθεί σύντομη περιγραφή του ATLAS και του τρόπου λειτουργίας του. Ύστερα, επίκεντρο θα είναι η παρουσίαση της δουλειάς που έγινε στα πλαίσια της παρούσας διατριβής. Συγκεκριμένα: 1) το κίνητρο για την αναβάθμιση New Small Wheel και η δομή της. 2) η λειτουργία των ανιχνευτών Micromegas, που περιλαμβάνονται στο New Small Wheel. Θα γίνει περιγραφή της αρχής λειτουργίας αλλά και της δοκιμής πολλαπλών πρωτοτύπων του ανιχνευτή, κατά τη διάρκεια της έρευνας και ανάπτυξης του ανιχνευτή ώστε να ανταπεξέλθει στις απαιτήσεις του αναβαθμισμένου HL-LHC. 3) η δομή του συστήματος ελέγχου του ATLAS, και συγκεκριμένα η ανάπτυξη λογισμικού για τον έλεγχο και παρακολούθηση των συστημάτων του New Small Wheel. Σε αυτή την ενότητα έγινε μελέτη του ολοκληρωμένου κυκλώματος Slow Control Adapter το οποίο θα χρησιμοποιηθεί για τον αργό έλεγχο και την παρακολούθηση των ηλεκτρονικών στο πείραμα ATLAS. Επιπλέον έγινε ανάπτυξη λογισμικού για την προετοιμασία πακέτων και επικοινωνία με το κύκλωμα αυτό. Τέλος έγινε δοκιμή και επίδειξη της λειτουργίας του ανεπτυχθέντος συστήματος. 4) ο σχεδιασμός των υπηρεσιακών συστημάτων της αναβάθμισης New Small Wheel. Το σύστημα αυτό αναπτύχθηκε σε συνεργασία με πολυάριθμες ομάδες ειδικών για συστήματα αερίου, ψύξης, οπτικών ινών, υψηλής τάσης και άλλων. Θα γίνει περιγραφή όλων των συστημάτων και μελετών που έγιναν κατά τη διάρκεια της διατριβής αυτής.
Διεθνής δικαιοδοσία και διαδίκτυο
Authors: Ρεβολίδης Ιωάννης
Published: September 2021

Η παρούσα διδακτορική διατριβή πραγματεύεται το πρόβλημα του εντοπισμού των διεθνώς αρμόδιων δικαστηρίων σε περίπτωση δημιουργίας διαδικτυακής αντιδικίας στο πλαίσιο της εφαρμογής του κανονισμού Βρυξέλλες Ια. Μετά από μία εισαγωγή στην έννοια και τη σημασία της διεθνούς δικαιοδοσίας η διατριβή επιδιώκει την απόκαλυψη του δογματικού βάθους του ευρωπαϊκού συστήματος διεθνούς δικαιοδοσίας, προκειμένου να αντλήσει δογματικά επιχειρήματα για την εξεύρεση κατάλληλων λύσεων στο επίπεδο των διαδικτυακών διαφορών. Στο πλαίσιο της εξεύρεσης του κατάλληλου δογματικού πλαισίου για την αντιμετώπιση των ιδιαιτεροτήτων του διαδικτύου, η διατριβή εξετάζει και τα ιδιαίτερα στοιχεία της κουλτούρας του, έτσι ώστε οι προτεινόμενες λύσεις να ανταποκρίνονται στην διαδικτυακή πραγματικότητα. Ακολούθως εξετάζεται η λειτουργία του ειδικού δικαιοδοτικού καταναλωτικού καθεστώτος στο διαδίκτυο, το ζήτημα της ψηφιακής παρέκτασης, η λειτουργία του άρθρου 7(1) και 7(2) του κανονισμού Βρυξέλλες Ια στο διαδικτυακό πλαίσιο. Βασική θέση της διατριβής συνιστά η παραδοχή ότι οι υπάρχοντες κανόνες της διεθνούς δικαιοδοσίας σύμφωνα με τον κανονισμό Βρυξέλλες Ια δύνανται να ανταποκριθούν στην πρόκληση του διαδικτύου, εφόσον υποστούν τις κατάλληλες δογματικές προσαρμογές.
Η οργάνωση της αφήγησης στους Βυζαντινούς ιστορικούς της αλώσεως της Κωνσταντινουπόλεως το 1453 μ.Χ.
Authors: Τζίφα Ιωάννα
Published: September 2021

Στο πλαίσιο της παρούσας διδακτορικής διατριβής μελετήθηκαν οι αφηγήσεις των Βυζαντινών ιστορικών της αλώσεως της Κωνσταντινουπόλεως του 1453 μ.Χ. και συγκεκριμένα η Βυζαντινοτουρκικὴ Ἱστορία του Δούκα, το Χρονικὸν του Σφραντζή, η αφήγηση των Ἱστοριῶν του Κριτοβούλου και τέλος οι Ἀποδείξεις Ἱστοριῶν του Χαλκοκονδύλη. Στόχος της διδακτορικής διατριβής είναι η εφαρμογή του μοντέλου αφηγηματολογικής ανάλυσης του Γάλλου αφηγηματολόγου Gérard Genette στις ιστορικές αφηγήσεις των Βυζαντινών ιστορικών της αλώσεως, προκειμένου να διαπιστωθεί αν η σύγχρονη αφηγηματολογική θεωρία μπορεί να μας βοηθήσει να προσεγγίσουμε από διαφορετικό πρίσμα τις βυζαντινές ιστοριογραφικές πηγές, να τις κατανοήσουμε καλύτερα και να τις επαναξιολογήσουμε ως προς τη λογοτεχνικότητά τους. Απαραίτητο είναι επίσης να σημειωθεί ότι λήφθηκαν συγχρόνως υπόψιν και άλλες θεωρητικές προσεγγίσεις που έχουν διατυπωθεί αναφορικά με τη θεωρία της αφήγησης (Greimas, Stanzel). Πέραν αυτού, είναι η πρώτη φορά που πραγματοποιείται μία πλήρης αφηγηματολογική προσέγγιση σε βυζαντινές ιστορικές αφηγήσεις της ύστερης περιόδου. Αναφορικά με τη δομή της παρούσας διατριβής αυτή διαρθρώνεται στα εξής δέκα κεφάλαια: ένα εισαγωγικό τμήμα, το οποίο περιλαμβάνει τη σχέση που υφίσταται μεταξύ Βυζαντινής λογοτεχνίας και αφηγηματολογίας, τα βιογραφικά σχεδιάσματα και την εργογραφία των Βυζαντινών ιστορικών της αλώσεως της Κωνσταντινουπόλεως του 1453, το ιστορικό πλαίσιο της εποχής, καθώς και ένα χρονολόγιο γεγονότων. Εν συνεχεία, παρατίθενται οι τύποι αφηγητή, η εστίαση, ο χρόνος της αφήγησης, ο οποίος διακρίνεται περαιτέρω στην τάξη, τις ταχύτητες και τη συχνότητα της αφήγησης. Ακολουθούν οι προσημάνσεις, τα πρόσωπα της αφήγησης, ο αποδέκτης της αφήγησης και εντέλει τα γενικά συμπεράσματα, καθώς και ένα παράρτημα των δρώντων και μη δρώντων προσώπων της αφήγησης. Ως προς τα συμπεράσματα της παρούσας διατριβής είναι απαραίτητο να τονιστεί ότι προκύπτει αβίαστα το συμπέρασμα πως το θεωρητικό μοντέλο ανάλυσης του Genette μπορεί εν πολλοίς να εφαρμοστεί και στις ιστορικές αφηγήσεις των Βυζαντινών ιστορικών της αλώσεως του 1453 με ορισμένες βεβαίως διαφοροποιήσεις μικρής έκτασης. Το συμπέρασμα αυτό ταυτοχρόνως καθιστά προφανή και τον λογοτεχνικό χαρακτήρα των συγκεκριμένων ιστορικών αφηγήσεων, γεγονός που επεξηγεί και το γιατί τα κείμενα αυτά μελετήθηκαν και αγαπήθηκαν τόσο πολύ πέραν της προφανούς αξίας τους ως πηγές ιστορικής γνώσης. Πέραν αυτού, οι τέσσερις υπό εξέταση αφηγήσεις (Βυζαντινοτουρκικὴ Ἱστορία, Χρονικόν, Ἱστορίαι, Ἀποδείξεις Ἱστοριῶν) ταξινομούνται με βάση τη συνθετότητα των αφηγηματολογικών τους χαρακτηριστικών (αφηγητής, εστίαση, τάξη-ταχύτητες-συχνότητα της αφήγησης, προσημάνσεις, δρώντα-μη δρώντα πρόσωπα, αποδέκτες), προκειμένου να αναδειχθεί η λογοτεχνική τους αξία.
Υπνική άπνοια σε παιδιά με σύνδρομο Prader - Willi
Authors: Πολυτάρχου Αναστασία
Published: September 2021

ΠΕΡΙΛΗΨΗΕισαγωγή και Σκοπός: Τα παιδιά με σύνδρομο Prader-Willi (PWS) παρουσιάζουν υψηλό επιπολασμό συνδρόμου αποφρακτικών απνοιών-υποπνοιών (ΣΑΑΥ). Σε κατά τα άλλα υγιή παιδιά με ΣΑΑΥ τα περισσότερα αποφρακτικά συμβάματα συμβαίνουν κατά το στάδιο REM του ύπνου. Στην παρούσα μελέτη υποθέσαμε ότι τα παιδιά με σύνδρομο Prader-Willi είναι πιο επιρρεπή στην εμφάνιση αποφρακτικών συμβαμάτων στο στάδιο REM του ύπνου συγκριτικά με κατά τα άλλα υγιή παιδιά με ΣΑΑΥ.Μέθοδοι: Μελετήθηκαν δεδομένα από πολυπνογραφικές μελέτες που πραγματοποιήθηκαν σε παιδιά με PWS και υγιή παιδιά με ΣΑΑΥ (μάρτυρες) σε διάστημα τριών ετών και είχαν δείκτη απνοιών-υποπνοιών (AHI) >1 επεισόδιο/ώρα. Για τις δύο ομάδες υπολογίσθηκαν ο αποφρακτικός δείκτης απνοιών-υποπνοιών σε όλη τη διάρκεια του ύπνου (OAHI), οι αντίστοιχοι δείκτες στο στάδιο REM (OAHIrem) και NREM (OAHInrem), καθώς και ο λόγος OAHIrem/OAHI. Η επίδραση συγχυτικών παραγόντων στη συσχέτιση ανάμεσα στη διάγνωση του PWS και του λόγου OAHIrem/OAHI μελετήθηκε με τη χρήση μοντέλου γραμμικής παλινδρόμησης.Αποτελέσματα: Μελετήθηκαν δεδομένα από δώδεκα παιδιά με PWS (διάμεση ηλικία: 7.1 έτη [διακύμανση: 3.5, 12.4 έτη]) και 53 παιδιά-μάρτυρες (6.5 έτη [3.9, 8.7έτη]). Τα παιδιά με PWS και οι συμμετέχοντες στην ομάδα των μαρτύρων είχαν παρόμοιο δείκτη OAHI (P=0.21) και OAHInrem (P=0.76). Ωστόσο τα παιδιά με PWS είχαν υψηλότερο δείκτη OAHIrem (17.6 επεισόδια/ώρα [5.8, 25.8 επεισόδια/ώρα]) και υψηλότερη τιμή του λόγου OAHIrem/OAHI (2.3 [1.5, 3.2]) συγκριτικά με την ομάδα των μαρτύρων (5 επεισόδια/ώρα [1.5, 8.1 επεισόδια/ώρα], P= 0.002 και 1 [0.5, 2], P=0.003, αντίστοιχα. Η συσχέτιση ανάμεσα στη διάγνωση του PWS και του υψηλού λόγου OAHIrem/OAHI παρέμεινε σημαντική ακόμη και μετά την προσαρμογή ως προς την ηλικία, το φύλο και την παρουσία παχυσαρκίας (P=0.009).Συμπέρασμα: Στα παιδιά με PWS, ο υπολογισμός του OAHI για τη συνολική διάρκεια του ύπνου δεν αντιπροσωπεύει τη βαρύτητα του ΣΑΑΥ κατά το στάδιο REM, στη διάρκεια του οποίου ο αντίστοιχος δείκτης μπορεί να είναι ακόμη και διπλάσιος. Η διάγνωση ήπιας βαρύτητας ΣΑΑΥ στους ασθενεις με σύνδρομο Prader-Willi με πολυπνογραφικές μελέτες χωρίς σταδιοποίηση του ύπνου, μπορεί να αντιστοιχεί σε μέτριας-σοβαρής βαρύτητας ΣΑΑΥ κατά το στάδιο REM του ύπνου.
Συσχέτιση άσκησης και παραμέτρων ποιότητας ζωής σε ασθενείς με χαρακτηριστικά σαρκοπενίας
Authors: Τσεκούρα Μαρία
Published: September 2021

Η σαρκοπενία είναι η ηλικιο-εξαρτώμενη απώλεια μυϊκής μάζας, μυϊκής δύναμης, και φυσικής απόδοσης. Σημαντικές συνέπειες της σαρκοπενίας αποτελούν τα προβλήματα ισορροπίας και ο αυξημένος κίνδυνος των πτώσεων, η μυϊκή αδυναμία, η απώλεια ανεξαρτησίας, η ανικανότητα και η μειωμένη ποιότητα ζωής. Σκοπός της παρούσας διδιακτορικής διατριβής είναι η συσχέτιση της θεραπευτικής άσκησης με παραμέτρους που επηρεάζουν την ποιότητα ζωής των ασθενών με χαρακτηριστικά σαρκοπενίας.Στην παρούσα διατριβή πραγματοποιήθηκαν 3 μελέτες. Στην πρώτη μελέτη πραγματοποιήθηκε συστηματική ανασκόπηση της βιβλιογραφίας για την επίδραση της άσκησης σε σαρκοπενικούς ασθενείς. Τα αποτελέσματα ανέδειξαν τα θεραπευτικά οφέλη της άσκησης, αλλά οι μελέτες δεν ήταν καλής μεθοδολογικής ποιότητας και κατεγράφηκαν κενά όσο αφορά την ένταση και την συχνότητα της άσκησης.Στην δεύτερη μελέτη πραγματοποιήθηκε η μετάφραση και διαπολιτισμική διασκευή του ερωτηματολογίου Sarcopenia Quality οf Life - SarQoL, το οποίο δεν υπήρχε στην ελληνική γλώσσα. Το ερωτηματολόγιο μεταφράστηκε με επιτυχία και κατέγραψε υψηλή αξιοπίστία (ICC 0.96, 95% CI 0.95–0.97). Σε σύγκριση με τα ερωτηματολόγια SF36 και EQ5D κατέγραψε υψηλή εγκυρότητα. Το ερωτηματολόγιο SarQoL είναι έγκυρο και αξιόπιστο και μπορεί να χρησιμοποιηθεί για κλινικούς και ερευνητικούς σκοπούς. Στην τρίτη μελέτη η οπoία ήταν μια τυχαιοποιημένη ελεγχόμενη μελέτη εξετάστηκε η επίδραση ενός τρίμηνου προγράμματος θεραπευτικής άσκησης (ομαδικής και στο σπίτι), σε παραμέτρους μυϊκής μάζας, δύναμης, φυσικής απόδοσης και ποιότητας ζωής σε 54 ηλικιωμένα άτομα με σαρκοπενία. Tα αποτελέσματα έδειξαν ότι τόσο η ομαδική άσκηση όσο και η άσκηση στο σπίτι μπορούν να μειώσουν τα συμπτώματα της σαρκοπενίας. Η ομαδική άσκηση εμφάνισε καλύτερα αποτελέσματα μετά από 12 εβδομάδες και μακροπρόθεσμα στις επαναμετρήσεις. Συμπερασματικά η παρούσα διδακτορική διατριβή παρουσιάζει για πρώτη φορά σημαντικά δεδομένα για την επίδραση της άσκησης σε διαφορετικές παραμέτρους σε άτομα με σαρκοπενία. Φάνηκε πως τόσο το ομαδικό πρόγραμμα θεραπευτικής άσκησης με επίβεψη όσο και η άσκηση στο σπίτι μπορεί να αποτελέσουν μια ασφαλή και αποτελεσματική προσέγγιση για την μείωση των συμπτωμάτων της σαρκοπενίας και για την βελτίωση παραμέτρων ποιότητας ζωής. Τέλος όπως αποδεικνύεται μέσα από τα αποτελέσματα της παρούσας διατριβής η αποτελεσματικότερη προσέγγιση είναι αυτή της θεραπευτικής άσκησης σε ομάδες με επίβλεψη από τον φυσικοθεραπευτή.
Μελέτη της έκφρασης των microRNA σε ασθενείς με υπερτροφική μυοκαρδιοπάθεια
Authors: Ντέλιος Δημήτριος
Published: September 2021

Τα microRNAs (miRNA) αποτελούν μικρά μη κωδικά μόρια RNA με σημαντικό ρόλο στη ρύθμιση της γονιδιακής έκφρασης σε μετα-μεταγραφικό επίπεδο. Πρόσφατα δεδομένα αναδεικνύουν ότι τα miRNAs εμπλέκονται στην παθογένεση αρκετών νοσημάτων του καρδιαγγειακού συστήματος. Στα πλαίσια αυτά υπάρχει έντονο ερευνητικό ενδιαφέρον για την πιθανή μελλοντική χρήση τους ως βιοδεικτών ή νέων θεραπευτικών στόχων. Σκοπός της παρούσας μελέτης ήταν να διερευνήσει τις μεταβολές στα επίπεδα των miR-146a, miR-29a, miR-181c, miR-199a, miR-208a και miR-208b στο πλάσμα ασθενών με υπερτροφική μυοκαρδιοπάθεια σε σχέση με υγιείς καθώς και να διερευνήσει την ύπαρξη συσχετίσεων μεταξύ των μεταβολών αυτών με κλινικά και εργαστηριακά δεδομένα. Στη μελέτη συμπεριελήφθησαν 50 ασθενείς με υπερτροφική μυοκαρδιοπάθεια καθώς και 30 υγιείς μάρτυρες. H μέτρηση των επιπέδων των miRNA έγινε με αλυσιδωτή αντίδραση πολυμεράσης πραγματικού χρόνου με τη χρήση ειδικών ιχνηθετών Taqman. Για τη σχετική ποσοτικοποίηση ακολουθήθηκε η μέθοδος 2-ΔΔCt. Τα αποτελέσματα της μελέτης αυτής έδειξαν ότι οι ασθενείς με υπερτροφική μυοκαρδιοπάθεια παρουσιάζουν αύξηση των επιπέδων του miR-146a και μάλιστα η αύξηση αυτή σχετίζεται με την παρουσία απόφραξης στο χώρο εξόδου της αριστερής κοιλίας. Τέλος η μελέτη του miR-29a αναδεικνύει ότι η ύπαρξη αιμόλυσης αποτελεί ένα σημαντικό παράγοντα που μπορεί να επηρεάσει τη μέτρηση των επιπέδων των miRNA στο πλάσμα και να οδηγήσει σε εσφαλμένα αποτελέσματα.
Σύγκριση μαθητών με μη λεκτικές ειδικές μαθησιακές δυσκολίες και μαθητών με διαταραχές αυτιστικού φάσματος / αυτισμό υψηλής λειτουργικότητας (σύνδρομο Asperger) ως προς τις επιτελικές λειτουργίες και την επίλυση μαθηματικών προβλημάτων
Authors: Ισμιρλίδου Ελευθερία
Published: September 2021

Η παρούσα έρευνα μελετά την επίδοση μαθητών με Μη Λεκτικές Ειδικές Μαθησιακές Δυσκολίες (ΜΛΕΜΔ) και μαθητών με Σύνδρομο Asperger (ΣΑ) στις Επιτελικές Λειτουργίες (ΕΛ) και πιο συγκεκριμένα στην ικανότητα σχεδιασμού ενεργειών και στην ικανότητα γνωστικής ευελιξίας προσαρμογής σε νέες καταστάσεις, καθώς και στην Επίλυση Μαθηματικών Προβλημάτων (ΕΜΠ). Οι συμμετέχοντες ήταν 16 μαθητές με ΜΛΕΜΔ (Μ.Ο 9,12±1,05 έτη) και 16 μαθητές με ΣΑ (Μ.Ο. 9,59±0,93 έτη). Οι συμμετέχοντες με ΜΛΕΜΔ προσδιορίστηκαν διαμέσου μιας συστοιχίας δοκιμασιών που συγκροτήθηκε ειδικά για αυτό το σκοπό, ενώ οι συμμετέχοντες με ΣΑ είχαν ανιχνευτεί από ΚΕΣΥ. Στους 32 συμμετέχοντες χορηγήθηκαν τρεις δοκιμασίες: δοκιμασία αξιολόγησης της ικανότητας σχεδιασμού ενεργειών (Δοκιμασία Πύργου), δοκιμασία αξιολόγησης της ικανότητας γνωστικής ευελιξίας προσαρμογής σε νέες καταστάσεις (Δοκιμασία Παρατεταμένης Εφαρμογής Σύνθετης Στρατηγικής) και δοκιμασία Επίλυσης Μαθηματικών Προβλημάτων.Τα αποτελέσματα της έρευνας έδειξαν ότι και οι δύο ομάδες αντιμετώπισαν σημαντικές δυσκολίες και στις τρεις δοκιμασίες. Πιο συγκεκριμένα, στη δοκιμασία σχεδιασμού ενεργειών η ομάδα μαθητών με ΣΑ είχε υψηλότερη επίδοση από την ομάδα μαθητών με ΜΛΕΜΔ με στατιστικά σημαντική διαφορά. Στη δοκιμασία γνωστικής ευελιξίας προσαρμογής σε νέες καταστάσεις, η ομάδα μαθητών με ΜΛΕΜΔ είχε ελαφρώς καλύτερη επίδοση από την ομάδα μαθητών με ΣΑ (χωρίς στατιστική σημαντικότητα). Τέλος, στη δοκιμασία ΕΜΠ, η ομάδα μαθητών με ΣΑ είχε ελαφρώς καλύτερη επίδοση από την ομάδα μαθητών με ΜΛΕΜΔ (χωρίς στατιστική σημαντικότητα). Επιπρόσθετα, δεν φάνηκε να υπάρχει στατιστικά σημαντική συσχέτιση μεταξύ ικανότητας σχεδιασμού ενεργειών και ΕΜΠ, καθώς και μεταξύ ικανότητας γνωστικής ευελιξίας προσαρμογής σε νέες καταστάσεις και ΕΜΠ. Αξιόλογο εύρημα υπήρξε η τάση της ομάδας των μαθητών με ΣΑ να παρουσιάζει σημαντική ανομοιογένεια στις επιδόσεις της. Από τις συγκρίσεις των λανθασμένων απαντήσεων των μαθητών των παραπάνω ομάδων προκύπτει ότι παρουσιάζουν περισσότερες ομοιότητες παρά διαφορές, χωρίς όμως να εξαλείφονται οι μεταξύ τους διαφορές που καθιστούν αναγκαία την εξειδίκευση των προγραμμάτων τόσο σε ομαδικό όσο και σε ατομικό επίπεδο.
Ανάπτυξη νέας, πράσινης μεθόδου καθαρισμού των ρητινωδών επιστρώσεων βυζαντινών εικόνων
Authors: Λαζίδου Δήμητρα
Published: September 2021

Στη συντήρηση έργων ζωγραφικής, το στάδιο του χημικού καθαρισμού του οξειδωμένου βερνικιού είναι πολύ σημαντικό και από τον βαθμό της επιτυχίας του κρίνεται όχι μόνο η αισθητική παρουσίαση του έργου, αλλά και η καλή κατάσταση διατήρησης της ζωγραφικής στο μέλλον. Στην παρούσα διδακτορική διατριβή παρουσιάζονται αρχικά οι παράγοντες φθοράς και ο μηχανισμός γήρανσης των φυσικών ρητινών που έχουν χρησιμοποιηθεί ως βερνίκια των Βυζαντινών εικόνων. Πριν από τις επεμβάσεις συντήρησης, απαιτείται ο προσδιορισμός της παθολογίας των εικόνων και η ταυτοποίηση των συστατικών των στρωμάτων τους, κάτι που συμβάλλει στην κατάρτιση της μεθοδολογίας συντήρησης. Ερευνήθηκε η διαστρωμάτωση των εικόνων, που αποτελούν αντικείμενα μελέτης της διατριβής και έγινε ταυτοποίηση των υλικών τους.Στο πλαίσιο της προληπτικής συντήρησης, για την ασφάλεια των οργανικών χρωστικών κατά τον καθαρισμό του βερνικιού, απαιτείται να γίνεται πρώτα υπολογισμός των παραμέτρων διαλυτότητας. Για το σκοπό αυτό μελετήθηκε πειραματικά η διαλυτότητα οργανικών χρωστικών και έγιναν υπολογισμοί των Μερικών Παραμέτρων Διαλυτότητας (Partial Solvation Parameters - PSP).Προκειμένου να προταθεί αποτελεσματική μέθοδος καθαρισμού του βερνικιού μελετήθηκε η χρήση του PVA-b, αυτούσιου, χωρίς τη φόρτωσή του με διαλύτες, σε εύρος θερμοκρασιών από 20-60oC. Αξιοποιήθηκε το νερό του συστήματος ως διαλύτης. Η εφαρμογή του μελετήθηκε σε φρέσκα και γηρασμένα δοκίμια καθώς και σε εικόνες. Στη συνέχεια, αυτή η εφαρμογή αξιολογήθηκε. Η έρευνα εστίασε στην ασφαλή και αποτελεσματική αφαίρεση του βερνικιού, στον έλεγχο του καθαρισμού και στην παρακολούθησή του σε πραγματικό χρόνο, στην αφαίρεση χρωστικής καθώς και στο υπόλειμμα του PVA-b. Έγινε χαρακτηρισμός των επιφανειών εφαρμογής του PVA-b στα διάφορα στάδια της κατεργασίας και μελετήθηκαν η οξύτητα, η υδροφοβικότητα και η τραχύτητα.Αναπτύχθηκε μέθοδος καθαρισμού ενός βήματος κατά την οποία το PVA-b εφαρμόζεται και στη συνέχεια αφαιρείται με απλό τράβηγμα με λαβίδα (peel off) και δυο βημάτων κατά τη οποία ακολουθείται η διαδικασία που προαναφέρθηκε και επιπλέον χρησιμοποιείται μπατονέτα βαμβακιού για την αφαίρεση διογκωμένου βερνικιού και τυχόν υπολείμματος. Επίσης, προτάθηκαν άλλες χρήσεις του PVA-b ως δειγματολήπτης βερνικιού και ως δειγματοφορέας. Προτάθηκε επίσης ο μηχανισμός δράσης του καθαρισμού με PVA-b.Συμπερασματικά, αναφέρεται ότι ο καθαρισμός οξειδωμένων βερνικιών με PVA-b είναι μια απλή, καινοτόμα, πράσινη μέθοδος καθαρισμού, εύκολη στην εφαρμογή της, φιλική στο περιβάλλον και στον συντηρητή.
Νεοπλατωνική παιδεία
Authors: Καπελέρη Αντωνία
Published: September 2021

Η υποβληθείσα διδακτορική διατριβή Νεοπλατωνική Παιδεία: Φαντασία, Σύμβολα και Κοσμική Συμπάθεια, επιχειρεί την ανάδειξη βασικών στοιχείων της νεοπλατωνικής παιδείας, προβάλλοντας καινοτόμα στοιχεία για τη σύγχρονη παιδαγωγική, σε μια δημιουργική σύζευξη της πλατωνικής μεταφυσικής με την αριστοτέλεια λογική, με στόχο την πνευματική τελείωση του ανθρώπου. Σε μια χρονική περίοδο από την ύστερη αρχαιότητα μέχρι την καθιέρωση του χριστιανισμού στη ρωμαϊκή και τη βυζαντινή αυτοκρατορία, δηλαδή από τα μέσα του 3ου αιώνα μ.Χ. μέχρι και το θρυλούμενο κλείσιμο της Πλατωνικής Ακαδημίας από τον Ιουστινιανό τον Α΄, το 529 μ.Χ., αλλά και με αναφορά στις μετέπειτα πνευματικές επιδράσεις στο Βυζάντιο και τον Μεσαίωνα, μέχρι και τη σύγχρονη εποχή, αναζητούμε τις αρχές και τις μεθόδους του παιδαγωγικού corpus μιας φιλοσοφίας που σήμερα αποδεικνύεται εξαιρετικά σύγχρονη. Σε ένα μοναδικό πολιτικό, οικονομικό και κοινωνικό περιβάλλον, ο νεοπλατωνισμός απορρόφησε δημιουργικά τις μεγάλες φιλοσοφικές παραδόσεις της εποχής για να δημιουργήσει μια πρωτότυπη κοσμοθεωρία με μοναδικά χαρακτηριστικά. Με βασική υπόθεση, την ύπαρξη κοινών παιδαγωγικών αρχών και μεθόδων στη νεοπλατωνική παράδοση, επιχειρούμε τη διερεύνηση των σχέσεων της νεοπλατωνικής παράδοσης με άλλες σύγχρονές της, παραδόσεις, όπως η χριστιανική, με στόχο την άντληση χρήσιμων συμπερασμάτων στη διαμόρφωση μιας ιδιαίτερης παιδαγωγικής θεωρίας.Η μελέτη αποτελείται από τέσσερα μέρη:1.Η Νεοπλατωνική παιδεία και η εποχή της, όπου αναλύονται οι όροι, οι προϋποθέσεις, ο στόχος και τα μέσα της Νεοπλατωνικής παιδείας, και ολοκληρώνεται με σκιαγράφηση της επιρροής της στη σύγχρονη παιδαγωγική..2.Ο ρόλος της φαντασίας στη Νεοπλατωνική παιδεία, με αναφορά στο πρωθύστερο έργο του Πλάτωνα, του Αριστοτέλη, των Στωικών και των Επικούρειων, για να φτάσουμε στις νεοπλατωνικές επιρροές της φαντασίας στον Χριστιανισμό, στο Ισλάμ, στον Μεσαίωνα, την Αναγέννηση, τον Διαφωτισμό και στη σύγχρονη εποχή. Η ενότητα για την φαντασία ολοκληρώνεται με μια ανάλυση της ηθικής στη φαντασία, υπό το φως της σύγχρονης επιστήμης: πρότυπα, μεταφορά, αφήγηση και ηθική αντίληψη.3.Ο ρόλος των συμβόλων στη Νεοπλατωνική παιδεία: ορισμός, ερμηνεία και περιεχόμενο, και ακολουθεί ανάλυση του ρόλου των μύθων και των συμβόλων στο έργο του Πλωτίνου (δυο μύθοι και δυο αλληγορίες), στον Ιάμβλιχο, στον Πρόκλο, για να ολοκληρωθεί με την περιγραφή και ανάλυση των όρων επιρροής της νεοπλατωνικής φιλοσοφίας της παιδείας στο έργο του Μεγάλου Βασιλείου.4.Η κοσμική συμπάθεια ως αριστεία βίου, επιστέγασμα του επιστημονικού εγχειρήματος της παρούσας μελέτης: από τον Πλάτωνα και τον Αριστοτέλη, στους Στωικούς, για να ακολουθήσουν οι οκτώ υποθέσεις του Πλωτίνου για την κοσμική συμπάθεια, και τη σύγχρονη επιστήμη.
Intersex persons
Authors: Πικραμένου Νικολέττα
Published: September 2021

Τα ίντερσεξ άτομα γεννιούνται με χαρακτηριστικά βιολογικού φύλου που δεν ταιριάζουν με τις κρατούσες αντιλήψεις όσον αφορά τα αρσενικά ή θηλυκά σώματα και επομένως στιγματίζονται, περιθωριοποιούνται και στερούνται την αναγνώριση των θεμελιωδών δικαιωμάτων τους. Συχνά υποβάλλονται σε ακούσιες και βλαβερές εγχειρήσεις αλλαγής φύλου κατά τη γέννηση, οι οποίες παραβιάζουν τη σωματική τους ακεραιότητα, την αυτοδιάθεση και την εν επι-γνώσει συναίνεσή τους με σκοπό να ταιριάζουν στους κοινωνικούς και νομικούς κανόνες. Στη συνέχεια, τα δυαδικά νομικά πλαίσια εμποδίζουν την απόλαυση των δικαιωμάτων πρόσβασης σε έγγραφα ταυτοπροσωπίας, της δημιουργίας οικογένειας και της μη διάκρισης σε όλους τους τομείς όπως στην εργασία και στην άθληση. Αυτή η έρευνα εντοπίζει παραβιάσεις δικαιωμάτων μεταξύ των φύλων και αναλύει τα νομικά αιτήματα των ίντερσεξ ατόμων όπως έχουν εκφραστεί από τους ίδιους τους ίντερσεξ ακτιβιστές και διατυπωθεί από τον Οργανισμό Ηνωμένων Εθνών και το Συμβούλιο της Ευρώπης. Έπειτα, εξετάζεται η κατάσταση των ίντερσεξ δικαιωμάτων σε εθνικές δικαιοδοσίες παγκοσμίως και ειδικότερα στην Ευρωπαϊκή Ένωση, με σκοπό τον εντοπισμό των υφιστάμενων νομικών εμποδίων και την υποβολή προτάσεων για την νομική προστασία των ίντερσεξ ατόμων και την επίτευξη της ισότητας πέραν του θηλυκού/αρσενικού διπόλου.
Φυσικές καταστροφές, κράτος και κοινωνικές τάξεις στη ΝΑ
Authors: Τσίλης Κωνσταντίνος
Published: September 2021

Σε αυτή την εργασία θα δούμε, μέσα από τα γεγονότα του καταστροφικού τσουνάμι του 2004, πως οι φυσικές καταστροφές είναι ο συνδυασμός φυσικών κινδύνων και συνθηκών ευπάθειας μίας περιοχής. Οι συνθήκες ευπάθειας θα εξετασθούν αναφορικά με δύο χώρες της ΝΑ Ασίας, την Ταϋλάνδη και την Ινδονησία, που μοιράζονται μία κοινή ιστορία στην ευρύτερη γεωγραφικά περιοχή.Οι φυσικές καταστροφές τέτοιου είδους προκαλούν την κριτική και επιστημονική αναζήτηση, διότι σε μία κοινωνία «ρίσκου», η εγκατάλειψη της έννοιας της «θεομηνίας» δεν είναι και τόσο αυτονόητη όσο θα νόμιζε κανείς. Η όποια επιστημονική και «ουδέτερη» επιμέτρηση της καταστροφής δεν έχει την αυτονόητη αξία που είχε πριν από κάποιες δεκαετίες. Το τσουνάμι είναι μία μορφή «παγκοσμιοποίησης του ρίσκου», που γεννά νέες δυνατότητες, νέες ταυτότητες και νέες συνειδήσεις. Στο πρώτο μέρος γίνεται ανάλυση τόσο των φυσικών καταστροφών (είδη και ιστορική τους σημασία) όσο και του τρόπου της διαχείρισης τέτοιων κρίσεων από τις οργανωμένες κοινωνίες. Ακολούθως, στο δεύτερο μέρος, εξετάζονται οι κρατικές και κοινωνικές δομές των δύο αυτών χωρών ως βασικοί παράγοντες που επηρεάζουν και καθορίζουν τις συνθήκες ευπάθειας σε αυτή την περιοχή. Στο τρίτο μέρος, η αναφορά είναι στο θρησκευτικό και πολιτισμικό «κεφάλαιο» των περιοχών που είναι επίσης μία βασική παράμετρος στον τρόπο της διαχείρισης των κρίσεων. Από αυτό το σημείο θα οδηγηθούμε στο τέταρτο μέρος, στο οποίο τίτλος είναι οι ερμηνείες και αντιδράσεις των φυσικών καταστροφών από τους λαούς με τη συγκεκριμένη πολιτισμική παράδοση, καθώς και η παρουσία της Ορθόδοξης Εκκλησίας σε τέτοιου είδους συμβάντα και εξελίξεις.
Οξεία νεφρική βλάβη μετά από καρδιοχειρουργική επέμβαση
Authors: Καραθανάσης Δημήτριος
Published: September 2021

Εισαγωγή: Η σχετιζόμενη με καρδιοχειρουργική επέμβαση οξεία νεφρική βλάβη (ΣΚΕ-ONB) αποτελεί μια από τις σημαντικότερες επιπλοκές των καρδιακών επεμβάσεων. Το δεδομένο του γνωστού χρόνου υλοποίησης ενός προγραμματισμένου χειρουργείου καρδιάς, το καθιστά ιδανικό μοντέλο μελέτης των μηχανισμών έγκαιρης διάγνωσης και πρόληψης της ΣΚΕ-ONB. Σκοπός της μελέτης είναι να διερευνήσει την επίδραση της ενυδάτωσης τόσο στη συχνότητα της ΣΚΕ-ΟΝΒ όσο και στους βιοδείκτες Neutrophil Gelatinase-Associated Lipocalin (NGAL) και Kidney Injury Molecule-1 (KIM-1) εστιάζοντας στα διαλύματα διττανθρακικού νατρίου και χλωριούχου νατρίου. Δευτερογενής στόχος είναι να εξετάσει τη διαγνωστική αξία βιοδεικτών στην πρόβλεψη της ΣΚΕ-ΟΝΒ εστιάζοντας στο σύστημα πρόβλεψης Age-Creatinine-Ejection Fraction (ACEF score), τη μεταβολή της κρεατινίνης ορού σε έξι ώρες από τη χορήγηση αναισθησίας (ΔSCr) καθώς και στα νεότερα μόρια NGAL και KIM-1 με στόχο την ανάδειξη ενός ιδανικού εργαλείου πρόληψης. Υλικό και Μέθοδοι: Από τον Φεβρουάριο 2012 έως τον Οκτώβριο 2014, όλοι οι ενήλικες ασθενείς με προγραμματισμένο υπό συνθήκες εξωσωματικής κυκλοφορίας χειρουργείο αορτοστεφανιαίας παράκαμψης ή/και βαλβιδικής υποκατάστασης και προδιάθεση εμφάνισης ΣΚΕ-ΟΝΒ εντάχθηκαν στη μελέτη. Οι ασθενείς μετά από τυχαιοποίηση έλαβαν ενδοφλεβίως ισότονο διάλυμα χλωριούχου νατρίου ή διττανθρακικού νατρίου ή κανένα εκ των ανωτέρω για 24 ώρες. Οι βιοδείκτες NGAL και KIM-1 μετρήθηκαν στα ούρα προ της χορήγησης αναισθησίας και 18 ώρες μετεγχειρητικά. Η ΣΚΕ-ΟΝΒ ορίσθηκε με βάση τις ισχύουσες οδηγίες της ομάδας Kidney Disease Improving Global Outcomes (KDIGO). Όλες οι στατιστικές αναλύσεις πραγματοποιήθηκαν με το στατιστικό πακέτο SPSS 24. Αποτελέσματα: Από τους συνολικά 112 ασθενείς, τελικά εντάχθηκαν στη μελέτη 86 ασθενείς. ΣΚΕ-ΟΝΒ εμφάνισαν 14 (16,3%) ασθενείς. Δεν παρατηρήθηκε στατιστικά σημαντική συσχέτιση μεταξύ ισότονου διαλύματος χλωριούχου νατρίου ή διττανθρακικού νατρίου με την εμφάνιση ΣΚΕ-ΟΝΒ. Επίσης δεν παρατηρήθηκε στατιστικά σημαντική επίδραση της ενυδάτωσης με ισότονο διάλυμα χλωριούχου νατρίου ή διττανθρακικού νατρίου στους ελεγχόμενους βιοδείκτες NGAL και KIM-1. ΔSCr, ACEF score, NGAL και KIM-1 ως βιοδείκτες ΣΚΕ-ΟΝΒ παρουσίασαν AUC 0,537, 0,692, 0,575 και 0,507 αντίστοιχα. Ο συνδυασμός NGAL με KIM-1 παρουσίασε AUC 0,507 με παρόμοια χαμηλά αποτελέσματα και για τους συνδυασμούς ΔSCr με NGAL και KIM-1. Υψηλές AUC παρουσίασαν οι συνδυασμοί με ACEF score και κυρίως ο συνδυασμός μετεγχειρητικής NGAL με ACEF score με AUC 0,768. Ο συνδυασμός μετεγχειρητικών NGAL και KIM-1 με ACEF score παρουσίασε AUC 0,788. Συμπεράσματα: Η ενυδάτωση με ισότονο διάλυμα διττανθρακικού νατρίου ή φυσιολογικού ορού δεν αποτρέπει την εμφάνιση ΣΚΕ-ΟΝΒ ούτε επιδρά στους βιοδείκτες NGAL και KIM-1. Ο συνδυασμός NGAL 18 ώρες μετεγχειρητικά με ACEF score, αποτελεί αξιόπιστο προγνωστικό βιοδείκτη εκδήλωσης ΣΚΕ-ΟΝΒ.
Ποιότητα ζωής ασθενών με χρόνια νεφρική ανεπάρκεια που υποβλήθηκαν σε επιτυχή μεταμόσχευση νεφρού
Authors: Μπαλάσκα Αικατερίνη
Published: September 2021

Η αξιολόγηση της ποιότητας ζωής των ασθενών που βρίσκονταν σε αιμοκάθαρση και υποβλήθηκαν σε επιτυχή μεταμόσχευση νεφρού διατηρώντας το μόσχευμα πέντε χρόνια μετά την μεταμόσχευση, καθώς και η διερεύνηση των παραγόντων που την επηρεάζουν.Υλικό- Μέθοδος: Η έρευνα έγινε σε μια ομάδα ασθενών Ν 120 ξεκινώντας από το 2009. Πραγματοποιήθηκε μία προ-μέτρηση (πριν την μεταμόσχευση) και δύο μετά-μετρήσεις (24 και 60 μήνες μετά την μεταμόσχευση)]. Η συλλογή των δεδομένων έγινε με συνέντευξη και χρησιμοποιήθηκε το ερωτηματολόγιο KDQOL-SF (Kidney Disease Quality of Life Short Form). Αποτελέσματα: Η μέση ηλικία των νεφροπαθών ήταν 51,2 έτη, το 71% ήταν άντρες και το 29% ήταν γυναίκες. Το 54,2% των νεφροπαθών διέμεναν μόνιμα στην Αθήνα, ενώ το 45,8% στην επαρχία. Το 79,4% ήταν έγγαμοι και το 20,6% ήταν άγαμοι/διαζευγμένοι/χήροι, ενώ το 76,6% είχαν παιδιά και το 23,4% δεν είχαν παιδιά. Το 29% ήταν απόφοιτοι γυμνασίου, το 29% ήταν απόφοιτοι δημοτικού, το 24,3% ήταν απόφοιτοι λυκείου, το 13,1% ήταν απόφοιτοι ΑΕΙ/ΤΕΙ και το 4,7% ήταν αγράμματοι. Το 59,8% των νεφροπαθών δεν ήταν συνταξιούχοι, ενώ το 40,2% ήταν συνταξιούχοι.Ο μέσος αριθμός ετών αιμοκάθαρσης ήταν 4,8. Το 91,6% των νεφροπαθών έλαβαν μόσχευμα από πτωματικό δότη, ενώ το 8,4% έλαβαν μόσχευμα από ζωντανό δότη. Το 92.5 % των νεφροπαθών επεβίωσαν έπειτα από τα πέντε χρόνια διεξαγωγής της μελέτης και 9 ασθενείς έχουν αποβιώσει ποσοστό 7,5 % Η συνολική ποιότητα ζωής (SF) μετά την επιτυχή μεταμόσχευση νεφρού παρουσίασε θεαματική βελτίωση. Ιδιαίτερα οι πιο θεαματικές μεταβολές παρατηρήθηκαν στην φυσική κατάσταση καθώς και στο συναισθηματικό επίπεδο. Στο ειδικό για τη νόσο ερωτηματολόγιο KDQOL στατιστικά σημαντική βρέθηκε να είναι η βελτίωση στην ποιότητα της ζωής ένα χρόνο μετά τη μεταμόσχευση και ιδιαίτερα θεαματικές μεταβολές παρατηρήθηκαν στην επιβάρυνση από την ίδια τη νόσο, στην γενετήσια λειτουργικότητα, στα συμπτώματα και στον ύπνο.Οι ασθενείς που έλαβαν μόσχευμα από ζωντανό δότη είχαν ελαφρά υψηλότερο σκορ στην ποιότητα της ζωής τους σε σχέση με αυτούς που είχαν λάβει πτωματικό μόσχευμα. Επίσης καλύτερη ποιότητα ζωής φάνηκαν να έχουν οι ασθενείς που είχαν παιδιά σε σχέση με αυτούς που δεν είχαν.Τέλος όσο περισσότερο χρόνο βρίσκονταν οι ασθενείς στην αιμοκάθαρση τόσο καλύτερη και η ποιότητα ζωής τους μετά την μεταμόσχευση.Συμπέρασμα: Το τελικό στάδιο της νεφρικής ανεπάρκειας είναι μια χρόνια κατάσταση η οποία μειώνει σημαντικά την ποιότητα ζωής των θυμάτων της. Η μεταμόσχευση νεφρού είναι η θεραπεία εκλογής για πολλούς απ΄ αυτούς τους αρρώστους. Όπως φάνηκε μέσα από την παρούσα μελέτη, η επιτυχημένη μεταμόσχευση νεφρού προάγει σημαντικά την ποιότητα ζωής των ασθενών σε σχέση με την αιμοκάθαρση.
Διαχείριση ηθικών διλημμάτων στην προεφηβεία
Authors: Πρίντεζη Άννα
Published: September 2021

Η παρούσα διατριβή μελετά τη διαχείριση ηθικών διλημμάτων από παιδιά στη φάση της προεφηβείας και τον ρόλο της κοινωνικής επιρροής στη διαδικασία αυτή. Διεξήχθησαν τρεις διαδοχικές έρευνες, με δείγμα κάθε φορά μαθητές της ΣΤ΄ τάξης ελληνικών σχολείων. Στην προκαταρκτική έρευνα (Ν = 285), στόχος ήταν η διερεύνηση της ηθικής κρίσης σε μία ευρεία γκάμα αυτοσχέδιων διλημμάτων, που αφορούν στην καθημερινή ζωή των παιδιών. Τα στοιχεία που προέκυψαν, αξιοποιήθηκαν στις δύο επόμενες έρευνες. Η πρώτη κύρια έρευνα (Ν = 279) μελέτησε τους προσδιοριστικούς παράγοντες της αποτελεσματικότητας της κοινωνικής επιρροής στην ηθική απόφαση. Βασίστηκε σε πειραματικό σχεδιασμό ως προς την πηγή της επιρροής (σημαντικός ενήλικας ή συνομήλικος) και ως προς το μήνυμα (με ή χωρίς επιχειρήματα), σε συνδυασμό με τη χορήγηση ερωτηματολογίων αυτοαναφοράς και τη διεξαγωγή κοινωνιογράμματος. Οι παράγοντες που προέκυψαν σημαντικοί για την έκβαση της άσκησης επιρροής ήταν η παροχή επιχειρημάτων, αναδεικνύοντας τη σημασία της επεξεργασίας του μηνύματος, υποκειμενικοί παράγοντες που αφορούν στην ίδια την ηθική κρίση (είδος επιλογής και βαθμός βεβαιότητας), καθώς και ατομικοί παράγοντες (κοινωνικό status). Στη δεύτερη κύρια έρευνα (Ν = 189), ο πειραματικός σχεδιασμός αφορούσε στην πηγή επιρροής (σημαντικοί ενήλικες ή συνομήλικοι), τον βαθμό ομοφωνίας της γνώμης (πλειοψηφική, μειοψηφική ή άγνωστο ποσοστό), καθώς και το μήνυμα (γνωστικός ή συναισθηματικός προσανατολισμός). Επιπλέον, στην έρευνα αυτή επιχειρήθηκε μία σε μεγαλύτερο βάθος κατανόηση των διεργασιών της ηθικής απόφασης όσο και της κοινωνικής επιρροής. Για τον σκοπό αυτό, επιπλέον των εργαλείων της πρώτης έρευνας (κοινωνιόγραμμα, ερωτηματολόγια ψυχοκοινωνικής επάρκειας-προσαρμογής), συλλέχθηκαν και αναλύθηκαν ποιοτικά δεδομένα μέσα από δομημένη συνέντευξη. Τόσο στο επίπεδο της αρχικής απόφασης, όσο και στην απόφαση μετά την επιρροή, φάνηκε να συντελείται μία σύνθετη διεργασία που συνδυάζει γνωστικούς και συναισθηματικούς παράγοντες. Όσον αφορά στην αποτελεσματικότητα της κοινωνικής επιρροής, ασκούμενης από περισσότερες από μία πηγές (σημαντικοί ενήλικες/συνομήλικοι), αναδείχθηκαν σημαντικοί παράγοντες όπως: ο βαθμός της ομοφωνίας της παρουσιαζόμενης άποψης, με την πλειοψηφική επιρροή να υπερισχύει όταν η πηγή είναι συνομήλικοι, υποκειμενικοί παράγοντες που αφορούν στην ίδια την ηθική κρίση (είδος επιλογής, βαθμός βεβαιότητας, συναισθηματική κατάσταση), καθώς και ατομικοί παράγοντες (φύλο, κοινωνικό status). Συνολικά, τα ευρήματα αποτυπώνουν μία σύνθετη και πολυδιάστατη διεργασία (γνωστική-συναισθηματική) τόσο στη λήψη ηθικής απόφασης όσο και στη σχετική με αυτήν άσκηση κοινωνικής επιρροής, όπου επιδρούν συνδυαστικά στοιχεία που αφορούν στην πηγή, τη συνθήκη και τον αποδέκτη. Τα αποτελέσματα συζητούνται στο πλαίσιο του προβληματισμού γύρω από την ηθική διαπαιδαγώγηση-εκπαίδευση.
Μοντελοποίηση της απόδοσης των κρυσταλλικών φωτοβολταϊκών στις κλιματικές συνθήκες της Ελλάδας
Authors: Γαγλία Αθηνά
Published: September 2021

Η διατριβή πραγματεύεται την αξιολόγηση της ενεργειακής συμπεριφοράς / απόδοσης των κρυσταλλικών φωτοβολταϊκών (Φ/Β), κατά τη λειτουργία τους σε συνθήκες εξωτερικού περιβάλλοντος και συγκεκριμένα στις κλιματικές συνθήκες των ελληνικών περιοχών. Στο πλαίσιο αυτό, αναπτύχθηκαν κατάλληλες αναλυτικές σχέσεις που μοντελοποιούν / παραμετροποιούν τον υπολογισμό της πραγματικής ενεργειακής απόδοσης των Φ/Β, λαμβάνοντας υπόψη τόσο τις κλιματικές παραμέτρους που επηρεάζουν την απόδοσή τους, καθώς και τα τεχνικά χαρακτηριστικά των Φ/Β. Παράλληλα αναπτύσσονται και αναλυτικές σχέσεις υπολογισμού των ωριαίων τιμών ηλιακής ακτινοβολίας και θερμοκρασίας αέρα, σε συνάρτηση με τις γεωγραφικές συντεταγμένες των ελληνικών περιοχών.Οι αναλυτικές σχέσεις που αναπτύχθηκαν στο πλαίσιο της παρούσας διατριβής, εφαρμόστηκαν για τη μελέτη εφαρμογής κρυσταλλικών Φ/Β σε κτίρια κατοικιών. Αναλύθηκε και αξιολογήθηκε η ενεργειακή απόδοση Φ/Β εγκατάστασης, καθώς και η οικονομική βιωσιμότητά της επένδυσης αυτής στις διάφορες ελληνικές περιοχές, με στόχο τα κτίρια να καταστούν ενεργειακά αυτόνομα ή να καλύψουν τις ενεργειακές τους ανάγκες μέσω συμψηφισμού σε σύνδεση με το τοπικό ηλεκτρικό δίκτυο. Τα αποτελέσματα της μελέτης αυτής μπορούν να εφαρμοστούν και σε άλλης χρήσης κτίρια (γραφεία, καταστήματα, εκπαίδευσης, νοσοκομεία, ξενοδοχεία κτλ).
Διερεύνηση της κινητικότητας ιόντων βαρέων μετάλλων σε εδάφη για πιθανή απόθεση απορριμμάτων
Authors: Φαρμάκη Σοφία
Published: September 2021

Στόχο της παρούσας διδακτορικής διατριβής αποτέλεσε η συμβολή στην αντιμετώπιση περιβαλλοντικών προβλημάτων και συγκεκριμένα η αξιοποίηση θραυσμάτων ανθρακικών πετρωμάτων και θραυστών αδρανών που προκύπτουν από την εξόρυξη λατομείων, την κοπή, τη στίλβωση και λείανση μαρμάρων, καθώς και η ανακύκλωση-επαναχρησιμοποίηση οικοδομικών αποβλήτων από εκσκαφές, κατεδαφίσεις και κατασκευές στη προσρόφηση βαρέων μετάλλων. Οι βιομηχανίες επεξεργασίας μετάλλων, βυρσοδεψίας, ανακύκλωσης ηλεκτρονικών και χρησιμοποιημένων ηλεκτρικών συσκευών, η εξαγωγική μεταλλουργία κ.α., αποτελούν τους βασικότερους παραγωγούς αποβλήτων, ρυπαίνοντας το περιβάλλον με υγρές απορροές που περιέχουν σημαντικές συγκεντρώσεις σε βαρέα και τοξικά μέταλλα (έως και μερικές εκατοντάδες mg/L).Συγκεκριμένα, διερευνήθηκε η προσροφητική ικανότητα κοκκομετρικών κλασμάτων ανθρακικών υλικών, ασβεστολίθου, δολομίτη, ασβεστολιθικού μαρμάρου καθώς και δολομιτικού μαρμάρου ως προς διαφορετικές συγκεντρώσεις βαρέων μετάλλων και σε συνάρτηση με τον χρόνο. Τα δείγματα, συλλέχθηκαν από περιοχές της Ελλάδας με μεγάλη λατομική δραστηριότητα και ο τελικός σκοπός είναι η αξιοποίησή τους ως ανόργανο υπόστρωμα σε πιθανή απόθεση απορριμμάτων.